7.2.2023
SK
Úradný vestník Európskej únie
C 47/115 Streda 6. júla 2022
90. je hlboko znepokojený sociálno-ekonomickou situáciou vo viacerých okresoch južného Srbska; vyzýva srbskú vládu, aby vyšetrila všetky obvinenia zo zneužívania nástrojov sociálnej pomoci na vyvíjanie tlaku na voličov, najmä na zraniteľné skupiny a príslušníkov rómskej menšiny; vyzýva srbskú vládu, aby reagovala na problémy chudoby a nezamestnanosti v týchto a iných častiach krajiny a aby zabezpečila, aby jeho sociálna politika a politika zamestnanosti mali primerané finančné a inštitucionálne zdroje; 91. vyzýva Srbsko, aby zvýšilo kapacity poskytovania štatistických informácií a vykonalo sčítanie obyvateľstva v súlade s najprísnejšími medzinárodnými normami a so zapojením nezávislých pozorovateľov; 92. je hlboko znepokojený vyľudňovaním a pokračujúcou emigráciou ľudského kapitálu Srbska; víta iniciatívy srbských vlád a inovatívne prístupy v boji proti týmto trendom, vrátane demografických zmien, za spolupráce s medzinárodnými organizáciami na základe série cielených politík vo všetkých odvetviach zameraných na riešenie demografických hrozieb, keďže neustály pokles počtu obyvateľov je aj naďalej kľúčovou výzvou pre hospodársky rozvoj; vyzýva novú vládu, aby venovala väčšiu pozornosť politikám v oblasti mládeže; konštatuje, že treba vynaložiť ďalšie úsilie na sociálno-hospodársky rozvoj pohraničných regiónov, aby sa zabránilo ich vyľudňovaniu; pripomína, že na tento účel by sa mohli využiť programy cezhraničnej spolupráce IPA III; 93. víta vykonávanie programov na podporu malých a stredných podnikov (MSP), najmä zníženie nákladov na úvery pre MSP; vyzýva Srbsko, aby sa zameralo na nevyriešené problémy vrátane nestabilného podnikateľského prostredia a nekalej súťaže; víta zapojenie Srbska do procesu regionálnej integrácie trhov na západnom Balkáne, čo spolu s ďalšou hospodárskou integráciou s jednotným trhom EÚ priláka potrebné investície a vytvorí nové príležitosti pre občanov a podnikateľskú komunitu; 94. opätovne vyjadruje znepokojenie nad rastúcou závislosťou Srbska od čínskych investícií a výškou úverov, ktoré bude musieť Srbsko splatiť Číne; naliehavo vyzýva srbské orgány, aby v prípade čínskych, ruských a iných nedemokratických zahraničných investícií vyplývajúcich z dvojstranných dohôd o strategickej spolupráci zlepšili transparentnosť a posilnili právny súlad s požiadavkami na posudzovanie vplyvov na životné prostredie vo vysoko znečisťujúcich priemyselných odvetviach; vyjadruje poľutovanie nad nedávnou dodávkou čínskych raketových systémov do Srbska; 95. zdôrazňuje, že krajiny západného Balkánu musia byť stredobodom iniciatívy EÚ Global Gateway a treba im poskytnúť transparentnú a udržateľnú investičnú alternatívu k investíciám a úverom z Číny a iných autoritárskych režimov; 96.
berie na vedomie zrušenie novelizácie zákona o vyvlastnení a vyzýva na širšiu verejnú diskusiu o tejto otázke;
97.
víta zlepšenia v boji proti praniu špinavých peňazí a financovaniu terorizmu, avšak vyzýva na dosiahnutie lepších výsledkov vo vyšetrovaní v prípadoch prania špinavých peňazí; konštatuje, že oblasti infraštruktúry a stavebníctva sú významnými zdrojmi nezákonných finančných tokov, a nabáda Srbsko, aby minimalizovalo riziko nezákonných finančných tokov v stavebníctve a obmedzilo daňové úniky a korupciu v sektore infraštruktúry; vyzýva Srbsko, aby zaručilo, aby sa odporúčania Finančnej akčnej skupiny (FATF) uplatňovali v dobrej viere; 98. vyjadruje znepokojenie nad nedostatočným vývojom v prípade „zoznam“, ktorý predstavuje zneužívanie právneho rámca štátnymi orgánmi na útoky proti konkrétnym organizáciám občianskej spoločnosti a médiám kritickým voči vládnej politike; opätovne žiada úrad srbského ministerstva financií na predchádzanie praniu špinavých peňazí, aby tieto skutočnosti v plnej miere vyšetril; 99. pripomína podmienenosť financovania v rámci nástroja IPA III a hospodárskeho a investičného plánu pre západný Balkán; uznáva význam nástroja IPA III a hospodárskeho a investičného plánu pre západný Balkán pre podporu procesu reforiem, zelenej transformácie, udržateľnej prepojenosti, ľudského kapitálu, konkurencieschopnosti a inkluzívneho rastu, ako aj pre posilňovanie regionálnej a cezhraničnej spolupráce;
Životné prostredie, energetika a doprava 100. víta konkrétne kroky na postupné vyradenie uhoľných elektrární; vyjadruje vážne znepokojenie nad tým, že napriek aktuálnym klimatickým a environmentálnym problémom Srbsko naďalej investuje do novej uhoľnej elektrárne; naliehavo vyzýva orgány, aby prijali národný integrovaný plán v oblasti energie a klímy, ktorý bude v súlade s cieľom Európskej zelenej dohody dosiahnuť klimatickú neutrálnosť do roku 2050 a so zelenou agendou pre západný Balkán;